Title: Kestävä hyvinvointi
Course: Ilmastovastuullinen toiminta

Tämän osion tavoitteena on ymmärtää, mistä tekijöistä kestävä hyvinvointi rakentuu ja mitkä tekijät siihen vaikuttavat.

Aloita tämä osio pohtimalla seuraavia kysymyksiä:
Mikä tekee sinut onnelliseksi?
Mikä tekee sinut surulliseksi?
Milloin sinä voit hyvin?

Joka päivä on mahdollista valita kymmeniä kertoja millaisen tulevaisuuden puolesta toimii. (Arto O. Salonen)

Kestävä kehitys tähtää ihmisten, talouden ja ympäristön tasapainoon

Kestävä kehitys on sitä, että ihmisten ja yhteiskunnan tarpeet täytetään maapallon kantokyvyn rajoissa. Kestävä kehitys on myös sosiaalista oikeudenmukaisuutta. Ei ole kestävää, että varakkaiden maiden korkea elintaso perustuu luonnonvarojen ylikäyttöön tai siihen, että tuotantoa ulkoistetaan maihin, joissa ympäristö- ja työlainsäädäntö on heikompaa.

YK:n jäsenmaat allekirjoittivat vuonna 2015 kestävän kehityksen Agenda 2030 -toimintaohjelman ja tavoitteet, jotka koskevat maailmanlaajuisesti kaikkia maita:

Kaikki ylläolevat tavoitteet linkittyvät toisiinsa sekä suoraan että välillisesti. Esimerkiksi ilmastoteot voivat muun muassa poistaa nälkää ja köyhyyttä, mikä mahdollistaa kouluttautumisen, mikä puolestaan vähentää eriarvoisuutta.

Toimintaohjelman päämäärä on kestävä kehitys talouden, ihmisten hyvinvoinnin ja ympäristön kannalta. Tavoitteet on tarkoitus saavuttaa vuoteen 2030 mennessä.

Lue lisää tavoitteista Kestävän kehityksen tavoitteet | Suomen YK-liitto (ykliitto.fi).

Ekologinen kestävyys on kaiken muun perusta

Sosiaalisen, taloudellisen ja ekologisen kestävyyden merkityksestä käydään usein keskustelua. Niiden keskinäisten suhteen tarkastelu onnistuu esimerkiksi YK:n kestävän kehityksen tavoitteista muodostetun ns. hääkakkumallin avulla.

_Kuva: Rockström & Sukhdev 2016, Stockholm Resilience Centre - mukaan _Mykrä: Kestävää oppilaitosta rakentamassa 2021 (oph.fi)

Kakun pohjan muodostaa ekologinen kestävyys ja planetaariset reunaehdot.  Ne nähdään edellytyksenä ihmiskunnan säilymiselle ja sosiaaliselle kestävyydelle. Jos planeettamme on elinkelvoton, ei ole olemassa toimivia yhteiskuntia, eikä tällöin ole olemassa tarvetta tai edellytyksiä tavoitella taloudellisia päämääriä.

Hyvinvointi ei liity ostamiseen ja kuluttamiseen

Kestävän kehityksen edistäminen vaatii toimenpiteitä meiltä kaikilta. Oleellista on muuttaa sellaisia haitallisia keinoja ja välineitä, joiden avulla hyvinvointia nykyisin tavoitellaan. Kestävä hyvinvointi ei tarkoita sitä, että ihmisille välttämättömät tarpeet kiellettäisiin tai tarpeiden tyydyttämistä vähennettäisiin. Kestävä hyvinvointi on tarpeiden tasapainoista täyttämistä siten, että oma hyvinvointimme ei huononna maapallon, toisten ihmisten tai lajien hyvinvointia.

Kaikkialla maailmassa ihmisten perustarpeet ovat samoja. Ihmiset tarvitsevat turvallisen paikan asua, ruokaa ja puhdasta vettä sekä mahdollisuuden oppia uusia asioita ja huolehtia terveydestään. Pitkään on ajateltu, että hyvinvointi perustuu elintason parantamiseen: kuluttamiseen ja uuden ostamiseen. Perustarpeiden täyttymisen jälkeen ihmisten kokema hyvinvointi ei kuitenkaan juuri lisäänny, vaikka aineellinen elintaso kohoaisi.

Kestävä hyvinvointi ei siis ole sidoksissa luonnonvarojen kuluttamiseen ja tavaroihin. Hyvinvointi perustuu aineellisen elintason sijaan pikemminkin elämänlaatuun ja aineettomiin asioihin, kuten hyviin ihmissuhteisiin, merkitykselliseen tekemiseen tai siihen, että elämä itsessään tuntuu arvokkaalta.

Kestävyystutkija Arto O. Salosen mukaan kaikkien tulisi pyrkiä elintason parantamisesta elämänlaadun parantamiseen. Katso video (kesto 1:56 min):
Tiede ja tulevaisuus 2030: Mitä emme halua mukaan nykymaailmasta, Arto O. Salonen - YouTube

Kestävät teot vahvistavat hyvinvointia

Useimmat tietävät, kuinka hyvältä tuntuu olla avuksi jollekin. Se, että jokainen voi omilla valinnoillaan edistää kestävää kehitystä ja maapallon hyvinvointia lisää merkityksellisyyden tunnetta: kokemusta siitä, että ihminen on tärkeä. Merkityksellisyyden tunteen myötä myös tyytyväisyys lisääntyy.

Lisäksi suuri osa yksittäisten ihmisten ympäristöteoista, kuten esimerkiksi ruokavalion muuttaminen kasvispainotteisemmaksi tai hyötyliikunnan lisääminen, parantaa myös heidän omaa terveyttään.

Edellä mainittiin, että kestävän kehityksen tavoite 13/Ilmastotekoja vaikuttaa seuraaviin tavoitteisiin: 1/ei nälkää, 2/ei köyhyyttä,  4/hyvä koulutus ja 10/eriarvoisuuden vähentäminen. Pohdi, mihin muihin kestävän kehityksen tavoitteisiin ilmastoteot vaikuttavat.

__________________________________________________________

Materiaalia, jonka voit tarvittaessa avata opiskelijoille katsottavaksi

Miten voimme yhdessä saavuttaa kestävän kehityksen tavoitteet - ja mitä kaikkea meidän on mahdollista tehdä! Maailman suurin oppitunti -videosarjassa pohditaan asiaa:

___________________________________________________________________________

Valitse seuraavista tehtävistä ne, joita opiskelija/opiskelijat tekevät tässä osiossa ja avaa ne. Muista että voit muokata kysymyksiä. Muut tehtävät voivat olla piilotettuina opiskelijoilta.