Title: Työskentelytavat
Course: Ilmastovastuullinen toiminta > Section: Vastuullisuus ja kestävyys omalla toimialalla

Ilmastonmuutos luo työelämälle sekä haasteita että mahdollisuuksia. Työn sisällöt ja toteutustavat tulevat muuttamaan muotoaan. Kaikki elinkeinot vaikuttavat ilmastonmuutokseen tavalla tai toisella. Toiminta voi vahvistaa tai hidastaa ilmastonmuutosta, tai molempia.  Tämän vuoksi ilmastovaikutusten ymmärtäminen ja kyky soveltaa tietoa omiin työtehtäviin on tärkeä osa jokaisen ihmisen työnkuvaa.

Yrityksissä tehdään suurempia ratkaisuja, joihin työntekijät eivät välttämättä voi vaikuttaa. Jokainen voi kuitenkin miettiä, millä tavalla omat, henkilökohtaiset työskentelytavat vaikuttavat hiilijalanjälkeen. Milloin esimerkiksi syntyy hävikkiä tai päästöjä - ja miten niitä voisi omalla toiminnallaan vähentää?

Omassa työssään voi tarkastella, millaisiin tilanteisiin esimerkiksi hävikin syntyminen tai ylimääräiset päästöt omassa toiminnassa liittyvät. Voiko esimerkiksi huono työasento vaikuttaa hävikin syntymiseen? Onko olemassa jokin pinttynyt tapa, jossa energiaa kuluu turhaan? Mittaatko materiaaleja tai aineita huolellisesti vai suurpiirteisesti - syntyykö johdoista hukkapätkiä tai lorahtaako pesuainetta reilusti? Omia rutiineja kannattaa tarkastella, ja tarpeen tullen muuttaa. Myös jos huomaat jonkun työpaikan yleisen käytännön, jota muuttamalla esimerkiksi energiankulutusta tai hävikkiä voisi vähentää, kannattaa ottaa asia puheeksi esimerkiksi esimiehen kanssa, jotta toimintaa voidaan muuttaa. Lue: Ilmastonmuutoksen hillitseminen on tuonut palvelualoille uusia työtapoja

Uusien teknologioiden käyttöönotto ja resurssien tehokkaampi hyödyntäminen ovat hyväksi ilmastolle ja luonnolle. Usein ne ovat myös taloudellisesti kannattavia ratkaisuja.  Vielä ei ole kannattavaa korjauttaa läheskään kaikkia tuotteita, koneita ja laitteita. Koska resursseja ja raaka-aineita täytyy tulevaisuudessa käyttää aiempaa vähemmän ja tehokkaammin, on ensisijaisen tärkeää pyrkiä pitämään tuotantovälineet pitkäikäisinä huoltamalla niitä. Ilmastovastuullinen toimija pyrkii myös käyttämään laitteita huolellisesti.