Title: Jäte
Course: Ilmastovastuullinen toiminta > Section: Vastuullisuus ja kestävyys omalla toimialalla

Katso video: Näin toimii kiertotalous Pirkanmaan Jätehuollossa.

Jätteeksi nimitetään sellaisia aineita ja esineitä, jotka niiden haltija poistaa käytöstä. EU:n jätedirektiivissä on määritelty jätehierarkia eli jätteiden käsittelyn tärkeysjärjestys. Sitä on mahdollisuuksien mukaan noudatettava kaikessa toiminnassa. Aivan ensisijaisesti on vähennettävä syntyvän jätteen määrää ja haitallisuutta. Kaikella jätteellä on ilmasto- ja ympäristövaikutuksensa, vaikka ne käsiteltäisiin oikein.

Jätteen määrään voi työpaikalla vaikuttaa esimerkiksi käyttämällä raaka-aineita ja energiaa säästeliäästi, välttämällä hävikkiä, pitämällä koneista, laitteista ja tiloista hyvää huolta ja esimerkiksi tarjoamalla valmistetuille tuotteille huolto- ja korjauspalveluita.

Jos jätettä kuitenkin syntyy, on jäte ensisijaisesti hyödynnettävä jossain uudelleen joko samaan tai eri tarkoitukseen, mihin tuote on alun perin suunniteltu.

Vain mikäli tuotetta ei voi hyödyntää uudelleen, tuotteen materiaali kierrätetään ja käytetään uuden tuotteen valmistukseen. Jos kierrätys ei ole mahdollista, jätteen haltijan on hyödynnettävä jäte muulla tavoin, mukaan lukien hyödyntäminen energiana. Tämä on vasta toiseksi viimeinen vaihtoehto, mutta useimmiten parempi kuin jätteen loppusijoitus kaatopaikalle.

Jos hyödyntäminen millään muulla keinoin ei ole mahdollista, jäte on vietävä kaatopaikalle. Nykyään loppusijoitukseen eli kaatopaikalle menee vain noin 2 % jätteestä. Kannattaa muistaa, että jätteen määrän vähentäminen pienentää yrityksen ilmastovaikutuksia, mutta vähentää myös jätteestä koituvia kustannuksia!

Kuvateksti. Jätehierarkian mukaan toimimalla jätettä syntyy vähemmän, ja syntyvät jätteet saadaan valtaosin hyödynnettyä.