Title: Materiaalivalinnat
Course: Ilmastovastuullinen toiminta > Section: Vastuullisuus ja kestävyys omalla toimialalla

Vastuullisilla hankinnoilla ja materiaalivalinnoilla vähennetään haitallisia ympäristövaikutuksia. Hankinnat ovat iso kuluerä yrityksille, ja ne vaikuttavat vahvasti yrityksen talouteen. Hankintoja ei tulisi kuitenkaan tehdä ainoastaan hinnan perusteella.

Hankinnat ovat myös tärkeä osa yritysten vastuullisuutta. Esimerkiksi useissa laitteissa käyttökustannukset voivat nousta moninkertaisiksi hankintahintaan verrattuna. Lisäinvestointi energiatehokkuuteen tai huollettavuuteen voi maksaa itsensä takaisin alentuneina käyttökustannuksina, jolloin kalliimpi laite tulee lopulta edullisemmaksi.

Yritykset voivat omilla hankinnoillaan vaikuttaa resurssiviisaiden ratkaisujen ja tekniikan yleistymiseen. Energiatehokkaat ja resurssiviisaat hankinnat vaativat aikaa ja paneutumista. Mihin hankinnoissa kannattaa kiinnittää huomiota? Vähimmäisvaatimuksena voi olla esimerkiksi energiatehokkuus, vähäpäästöisyys, luotettava ympäristömerkki tai kierrätettävyys. Ympäristövaikutuksia tulee tarkastella koko toimitusketjun varrelta ja koko tuotteen elinkaaren ajalta. Hankintavaiheessa tehdään ratkaisuja, jotka vaikuttavat esimerkiksi tuotteen päästöihin sen käytön aikana.

Hankintojen ympäristöystävällisyyttä voi edistää esimerkiksi seuraavin keinoin:

- lisäämällä kierrätettyjen materiaalien hankintaa
- vaatimalla toimittajalta ympäristösertifikaatteja
- valitsemalla kuljetusmuotoja, joiden päästöt ovat pienemmät sekä ajoittamalla kuljetuksia vähäruuhkaisiin aikoihin
- vähentämällä turhaa pakkausmateriaalia hankittavissa komponenteissa yms. (kuitenkin niin, että vähentäminen ei aiheuta tuotteiden rikkoutumista)
- lisäämällä kilpailutuksiin ympäristönäkökulmiin liittyviä minimikriteerejä
- arvioimalla toimitusketjun hiilijalanjälkeä ja pyrkimällä vähentämään sitä erilaisilla valinnoilla toimitusketjussa
- ottamalla hankintatoimen ja toimittajien seurantaan ympäristömittareita (liittyen esimerkiksi kierrätysprosentteihin tai materiaalin ja energian käyttöön)

On hyvä pitää mielessä, että aina kun teemme hankintoja, on kyseessä yleensä tulevaisuuden jäte. Vastuullisia hankintoja tehdessä on tärkeää muistaa jätteen synnyn ehkäisy. Hankinnoissa pitää ottaa huomioon erityisesti tuotteen elinkaaren loppupää. Siihen liittyvät esimerkiksi tuotteen uudelleenkäyttö ja kierrätettävyys. Jätteet ovat arvokasta raaka-ainetta. Ennen kuin tuote muuttuu jätteeksi, on hyvä miettiä, voiko tuotteen käyttöikää pidentää ja onko se huollettavissa.

Materiaalivalinnat liittyvät myös vastuullisiin päätöksiin. Ilmastovastuullinen toimija välttää mahdollisimman pitkään neitseellisten materiaalien käyttöä ja valitsee aina ensisijaisesti uusiutuvia tai kierrätettyjä materiaaleja. (Kierrätysmateriaalilla tarkoitetaan sitä, että hyödynnämme vanhojen tuotteiden materiaaleja uusien valmistuksessa.)

Materiaaleja valitessa tulisi huomioida se, että valittaisiin mahdollisimman kestäviä materiaaleja, jotta tuotteet kestävät käytössä mahdollisimman pitkään tai joiden käyttöikää voidaan pidentää korjaamalla tai huoltamalla. Myös erilaisten ylijäämämateriaalien tai sivuvirtojen hyödyntäminen on ilmastovastuullista ja resurssitehokasta. (Ylijäämämateriaaleilla tarkoitetaan jonkin muun tuotteen tuotannosta yli jäänyttä materiaalia. Sivuvirroilla taas tarkoitetaan kaikkea materiaalia, joka teollisissa prosesseissa syntyy itse lopputuotteen lisäksi.) Hyödyntämällä ylijäämää tai sivuvirtoja vähennetään uuden materiaalin tarvetta ja vältetään jätteen syntyä. Samalla materiaalin tuottamiseen käytetyt resurssit saadaan hyödynnettyä tehokkaasti ja uuden tuotteen valmistuksessa säästetään luonnonvaroja kuluttavia työvaiheita.

Resurssien tehokas käyttö, eli luonnonvarojen kestävä käyttö liittyy myös työprosesseissa käytettyjen koneiden, laitteiden ja tilojen tehokkaaseen hyödyntämiseen. Kun yritys on tehnyt investoinnin ja hankkinut jonkin koneen, laitteen tai työtilan, tulisi näitä hyödyntää mahdollisimman tehokkaasti. Tuhlaus- tai hukkataloudesta voidaan puhua, kun jotakin tavaraa, raaka-ainetta, energiaa tai tilaa ei hyödynnetä parhaalla mahdollisella tavalla. Esimerkiksi tavaroita käytetään vain harvoin, raaka-ainetta hukataan, energiaa tuhlataan tai tilat ovat tyhjillään.

Katso video Tuhlaustaloudesta kiertotalouteen.

Pohdittavaksi: Millaisessa roolissa hankinnat ovat omalla toimialallasi ja millaisia hankintoja toimialallasi ja yrityksissä tehdään? Millaisessa roolissa eri materiaalit ovat omalla toimialallasi? Millaisia kestäviä materiaaliratkaisuja ja hankintoja omalla alallasi voitaisiin tehdä? Millaisia sivuvirtoja ja ylijäämämateriaaleja voitaisiin käyttää?  Millaisia resursseja, koneita, tiloja ja laitteita toimialallasi käytetään, kuinka tehokkaassa käytössä ne yleensä ovat? Etsi esimerkkejä jo olemassa olevien yritysten ratkaisuista.