Title: Vastuullisuus ja kestävyys omalla toimialalla
Course: Ilmastovastuullinen toiminta

Ilmastonmuutoksen hillintä on yhteinen ponnistus

Tämän osion tavoite on tarkastella ilmastonmuutoksen hillintää oman toimialan näkökulmasta.

  Aloita osio pohtimalla, mikä on mielestäsi oman alasi suurin ilmastohaaste ja mitkä ovat alan suurimmat ympäristöä kuormittavat tekijät.

On tärkeä tietää, mikä aiheuttaa eniten ilmastokuormaa omassa työpaikassa tai omalla toimialalla.  Tunnistamalla olennaisimmat ilmastovaikutukset on helpompi pohtia ratkaisuja, joiden avulla toiminnan hiilijalanjälkeä voidaan merkittävästi pienentää.

Joillakin aloilla ilmastonmuutokseen vaikuttavat tekijät liittyvät kiinteästi ydintoimintoihin, ja ilmastovaikutusten pienentäminen on jo pitkään huomioitu jokapäiväisessä toiminnassa. Toisilla aloilla suurimmat haasteet ovat ilmenneet vasta viime vuosina esimerkiksi muuttuneen lainsäädännön myötä.

Ilmastonmuutos ja siihen varautuminen asettavat eri toimialoille erilaisia vaatimuksia. Näiden seurauksena voi syntyä täysin uusia työtehtäviä sekä toimenkuvia. Vastuullinen, ilmastonmuutoksen huomioiva toiminta on tulevaisuudessa yritysten ja organisaatioiden ainoa tapa toimia ja menestyä tällä planeetalla. Kuten olemme jo oppineet, planetaariset rajat eivät jousta!

Ilmastovastuullinen liiketoiminta

Suomi on asettanut tavoitteen olla hiilineutraali vuoteen 2035 mennessä. Suomen tavoite on monia EU-maita kunnianhimoisempi, sillä EU on lupautunut olemaan hiilineutraali vuoteen 2050 mennessä.

Hiilineutraaliustavoite tarkoittaa sitä, että suomalainen yhteiskunta ei saa tuottaa enempää hiilipäästöjä ilmakehään kuin mitä valtion rajojen sisällä sitoutuu hiilinieluihin.  Jotta tavoitteeseen päästään, tulee päästöjä ja luonnon kuormitusta vähentää kaikkialla yhteiskunnassa. Muutokseen tarvitaan mukaan kaikki: valtio, kunnat, kaupungit, kansalaiset ja etenkin yritykset, joilla on keskeinen rooli vastuullisina toimijoina sekä vastuullisten tuotteiden ja palveluiden tarjoajina.

Vastuullisuuden lähtökohta on lakien ja kansainvälisten normien noudattaminen, mutta yhä useammin sidosryhmät edellyttävät tätä laajempaa vastuullisuutta. Myös kuluttajat toivovat, että tuotteita ja palveluita tuotetaan yhä ympäristöystävällisemmin.

Monilla aloilla liiketoimintaa voi olla lähes mahdotonta jatkaa kannattavasti ilman päästöjen oleellista vähentämistä. Muutos on välttämätön, mutta se on myös mahdollisuus vahvistaa liiketoimintaa.

Yritysten ilmastovastuullinen toiminta ei välttämättä tarkoita suuria mullistuksia, vaan se voi tapahtua muuttamalla tuotantotapoja, vähentämällä kulutusta sekä tehostamalla toimintaa. Ympäristövaikutusten pienentäminen säästää usein myös rahaa.

Eri aloilla on suunniteltu, miten kohti hiilineutraaliutta siirrytään ja mitä vaikutuksia muutoksella on eri aloille. Vähähiilisyystiekarttoihin pääset tutustumaan täällä: https://tem.fi/-/yhteenvetoraportti-toimialojen-vahahiilitiekartoista-ilmestynyt

Ilmastovastuu on valintoja ja päätöksiä

Ihmiset yrityksissä ja organisaatioissa tekevät päivittäin monia erilaisia ilmastonmuutokseen vaikuttavia valintoja ja päätöksiä. Valinnat liittyvät esimerkiksi suunnitteluun, hankintoihin, hävikkiin, jätteeseen, energian kulutukseen, veden kulutukseen, materiaalivalintoihin, materiaalien tehokkaaseen käyttöön ja kierrätykseen tai vaikkapa asiakaspalveluun ja viestintään.