Title: Hävikki
Course: Ilmastovastuullinen toiminta > Section: Vastuullisuus ja kestävyys omalla toimialalla

Hävikiksi kutsutaan yrityksessä katoavia, vanhentuneita, pilaantuneita tai rikkoutuneita tuotteita tai raaka-aineita, joita yritys ei voi myydä tai hyödyntää toiminnassaan. Esimerkiksi ruokatuotannossa hävikkiä voi syntyä tuoreiden raaka-aineiden pilaantuessa ennen valmistusta.  Hävikin muita muotoja ovat varkaushävikki, kuljetus- ja käsittelyhävikki, haihtumishävikki sekä vanhentumishävikki.

Hävikki aiheuttaa kustannuksia ja vaikuttaa yrityksen tulokseen, mutta sillä on myös suuri ilmastovaikutus. Pilaantuneen tai käyttökelvottoman tuotteen tai raaka-aineen heittäminen pois on haitallista ympäristölle.

Poisheitettyjen tai käyttökelvottomien materiaalien ongelma ei ole pelkästään niistä syntyvä jäte, vaan kyse on koko niiden elinkaaren aikana syntyneistä turhista kasvihuonekaasupäästöistä.  Suurimmat päästöt syntyvät tuotannossa, mutta poisheitettäessä haaskataan myös kaikki kuljetukseen ja varastointiin käytetty energia ja resurssit.

Turhia päästöjä syntyisi vähemmän, mikäli hyödyntäisimme kaikki materiaalit tarkemmin ja pitäisimme huolta siitä, että tuotteet ja raaka-aineet pysyvät ehjinä ja käyttökelpoisina.

Hävikin torjunta on jatkuva prosessi, jossa työntekijöiden sitoutuminen hävikin torjumiseen on olennaista. Hävikkiä pyritään torjumaan läpi koko toimitusketjun, tilauksissa tavarantoimittajalta asiakkaalle asti. Hävikkiä torjuessa on tärkeää tunnistaa, miksi hävikkiä on syntyy, ja pyrkiä vaikuttamaan hävikin vähentämiseen hyvällä suunnittelulla ja huolellisilla työtavoilla.

Pohdittavaksi: Millaista hävikkiä ja mihin toimintoihin liittyen omalla toimialallasi syntyy? Kuinka tätä hävikkiä voidaan estää tai vähentää?