Title: Tuhlaustaloudesta kiertotalouteen
Course: Ilmastovastuullinen toiminta

Tavoitteena tässä osiossa on oppia ymmärtämään kiertotalouden mahdollisuudet ilmastonmuutoksen hillinnässä.

Millaisia mietteitä seuraava herättää?
"Ihmisten talous on luonnonvarojen päätymistä jätteeksi."

Osaatko jo nämä?
Kiertotalous
Resurssit
Kierrätys
Sivuvirta

Ympäristön kuormitus ja talouskasvu ovat olleet pitkään sidoksissa toisiinsa. Talouden kasvu on perustunut luonnonvarojen ylikulutukselle, mikä on voimistanut ilmastonmuutosta ja heikentänyt luonnon monimuotoisuutta.

Yksi merkittävä ratkaisu ilmastonmuutokseen ja luontokatoon on, että luonnonvarojen käyttö on saatava järkevälle tasolle. On opittava hyödyntämään jo nyt käytössä olevia resursseja tehokkaammin.

Kiertotalous on vaihtoehto sille, että tuotetaan jatkuvasti uusia tuotteita ja materiaalia, joista syntyy paljon jätettä. Kiertotalouden tavoitteena on, että luonnonvarat kulkevat elinkaaren läpi ja palaavat takaisin käyttöön yhä uudelleen.

Kiertotalous ei ole vain kierrätystä. Kierrätys keskittyy käytöstä poistuneisiin tuotteisiin tai materiaaleihin ja niiden uudelleenhyödyntämiseen. Kierrätys on yksi välineistä, joilla kiertotaloutta voidaan toteuttaa.

Kiertotalous on sen sijaan talousmalli, joka liittyy tuotteiden koko elinkaareen: suunnittelusta raaka-ainevalintoihin ja uudelleenhyödyntämiseen. Kierrätystä tärkeämpiä keinoja kiertotalouden edistämisessä ovat esimerkiksi tuotteiden pitkäikäisyys, korjattavuus, monikäyttöisyys ja jakaminen.

Kiertotalous säästää luonnonvaroja ja estää jätteiden syntyä

Erilaiset talousjärjestelmät tuottavat jätettä eri tavalla (kuva alla). Lineaaritaloudessa (tuhlaustalous) tuote valmistetaan, käytetään ja lopuksi heitetään pois. Kierrätystaloudessa osa materiaaleista kierrätetään ja hyödynnetään uudelleen, mutta jätettä syntyy silti. Kiertotaloudessa materiaalihukka ja jätteen synty on minimoitu jo suunnitteluvaiheessa, ja tuotteet ja materiaalit säilyvät kierrossa pitkään.

Kiertotaloudessa tavoite on  sulkea materiaali-, energia- ja ravinnekierrot, välttää jätettä sekä säilyttää tuotteiden ja resurssien arvo taloudessa mahdollisimman kauan. Jätteen hyödyntäminen energiana tai jätteen loppusijoitus kaatopaikalle ovat aivan viimeiset ja ei-toivotuimmat vaihtoehdot.

Kiertotalous vähentää luonnonvarojen ylikulutusta. Kiertotalous vaikuttaa samalla myös hiilidioksidipäästöihin. Kaikkien raaka-aineiden louhimiseen tai kasvattamiseen, valmistamiseen, kuljettamiseen, varastointiin, käyttämiseen ja kierrättämiseen tarvitaan energiaa, ja suurin osa käyttämästämme energiasta on peräisin fossiilista lähteistä. Esimerkiksi kierrätysalumiinin käyttö säästää 95 % energiaa verrattuna neitseellisen raaka-aineen käyttöön.

Toisaalta kiertotalouteen ja uudelleenhyödyntämiseen liittyy myös teknisiä ja taloudellisia haasteita, joihin etsitään jatkuvasti ratkaisuja sekä yrityksissä että yhteiskunnallisella tasolla. Kaikille jätteille ei välttämättä ole olemassa kysyntää tai kustannustehokkaita kierrätysratkaisuja. Voi myös olla, että tuotteita ei ole vielä suunniteltu kierrätettäviksi: muun muassa useiden materiaalien yhdistelmät voivat olla haasteellisia kierrätettäviä.

Katso, voisimmeko sulkea kaikki kaivokset, jos tehostaisimme kierrätystä:

Eettinen läppäri: Kiertotalous ja sen mahdollisuudet - jakso 3 - YouTube

Ilmastokriisi vauhdittaa kiertotalouteen siirtymistä

Kiertotalousratkaisujen kysyntä nousee jatkuvasti maailmalla, ja yhä useamman työura liittyy kiertotalouteen. Suomessa kehitettävillä ratkaisuilla voidaan vaikuttaa maailmanlaajuisesti kiertotalouteen siirtymiseen ja luonnonvarojen kestävämpään käyttöön.

Asiakkaiden lisäksi sijoittajat ja yhteistyökumppanit arvostavat yhä enemmän vastuunsa kantavaa yritystä. Koveneva kilpailu luonnonvaroista nostaa raaka-aineiden hintoja, mikä tekee kiertotaloudesta entistä houkuttelevampaa. Myös lainsäädäntö ohjaa yhä vahvemmin säästämään neitseellisiä luonnonvaroja.

Yritysten menestyminen ja toiminnan jatkuminen on koko ajan vahvemmin sidoksissa kiertotalouteen. Ilmastokriisin myötä tuotteiden ja palveluiden muuttuva kysyntä ohjaa yhä useampia yrityksiä toimimaan kiertotalouden periaatteiden mukaisesti. Tutustu  Kiertotalouden kiinnostavimmat 2.1 - Sitra -listaan!

On aloja ja yrityksiä, jotka ovat jo pitkällä kiertotaloudessa. Kiertotalouden vahvistaminen perustuu uudenlaisille innovaatioille sekä eri alojen tiiviimmälle yhteistyölle. Yritykset voivat tukea toisiaan kiertotalouteen siirtymisessä, esimerkiksi hyödyntää toistensa sivuvirtoja tai käyttää yhteisiä tiloja tai laitteistoja.

Kiertotalous vaikuttaa sekä työprosesseihin ja työnkuviin että työnantajien osaamistarpeisiin ja odotuksiin yhä useammalla alalla. Kiertotalous luo myös uutta työtä esimerkiksi palvelualalla, huolto- ja korjaustehtävissä, jakamistalouden, kierrätyksen ja uusiutuvan energian parissa.

Kiertotalouden liiketoimintamallit luovat uusia mahdollisuuksia yritystoimintaan

Kiertotalouden mukainen liiketoiminta voidaan jaotella viiteen eri liiketoimintamalliin, jotka ovat:

1) uusiutuvuus, 2) jakamisalustat, 3) tuote palveluna, 4) tuote-elinkaaren pidentäminen sekä 5) resurssitehokkuus ja kierrätys.

Tutustu kiertotalouden viiteen liiketoimintamalliin:

___________________________________________________________________________

Valitse seuraavista tehtävistä ne, joita opiskelija/opiskelijat tekevät tässä osiossa ja avaa ne. Muut tehtävät voivat olla piilotettuina opiskelijoilta.