Title: Asiakaspalvelu ja vastuullinen viestintä
Course: Ilmastovastuullinen toiminta > Section: Vastuullisuus ja kestävyys omalla toimialalla

Asiakaspalvelulla on suuri rooli yritysten hiilijalanjäljen pienentämisessä. Asiakaspalvelija voi nostaa ympäristövaikutukset monin tavoin esiin erilaisissa vuorovaikutustilanteissa. Asiakaspalvelussa voi myös pohtia, millaiset neuvot ja ohjeet pienentävät asiakkaan hiilijalanjälkeä tai muita ympäristövaikutuksia.

Tuotetuntemus vahvistaa yrityksen ilmastovastuullista toimintaa. Kun asiakaspalvelija tuntee tuotteet ja palvelut, hän voi löytää asiakkaalle parhaiten sopivan ratkaisun. Jos tuote tai palvelu ei sovi asiakkaalle, sekin kannattaa kertoa.  Näin ei synny hävikkiä turhista hankinnoista. Myös toimiva vuorovaikutus auttaa asiakkaan tarpeen tunnistamisessa.

Näin pienennän hiilijalanjälkeä asiakaspalvelussa:

Hallitsen erilaiset ilmastonmuutokseen liittyvät perusasiat ja -käsitteet.

Osaan kertoa yrityksen tuotteiden ja palvelujen ympäristövaikutuksista asiakkaalle.

Tiedän, millaiset toimet vähentävät merkittävästi yrityksen tai sen tuotteiden ilmastokuormaa, ja missä on vielä parantamisen varaa.

Osaan neuvoa asiakasta tuotteen huollossa sekä opastaa asiakasta tuotteen kestävään käyttöön.

Osaan oma-aloitteisesti kertoa asiakkaalle erilaisista keinoista vähentää tuotteisiin tai palveluihin liittyvää ympäristökuormaa.

Keskustelemalla ja tuomalla esiin ympäristövaikutukset ja niiden vähentämisen voin omalta osaltani kasvattaa yrityksen hiilikädenjälkeä!

Vastuullisuusviestintä on vastuullisen yrityksen viestintää

Olipa kyse sisäisestä tai ulkoisesta viestinnästä, vastuullisuudesta viestimisessä kannattaa varmistaa seuraavat asiat:

Avoimuus ja läpinäkyvyys
- Viestintä on ymmärrettävää ja selkeää, avointa ja läpinäkyvää.
- Väitteet perustellaan – esimerkiksi jos puhutaan hiilijalanjäljen pienentämisestä, hiilijalanjälkilaskenta ja/tai suunnitelma hiilijalanjäljen pienentämiseksi on löydyttävä.
- Kerrotaan myös ympäristövaikutuksiin liittyvistä haasteista toimialalla tai yrityksessä.

Olennaisuus
- Viestintä keskittyy tuotteen, palvelun tai yrityksen kannalta olennaisiin asioihin. On turhaa puhua vaikkapa kierrätettävistä pakkauksista tai kierrätysmateriaalin käytöstä tuotteissa, jos yrityksen tai palvelun todellinen hiilijalanjälki muodostuu aivan muualla.
- Vältä viherpesua. Kerro vastuullisuudesta vain jos vastuullisuus on keskeinen osa yrityksen toimintaa.

Vastuullisuutta vai viherpesua?

Ympäristöystävällisyys ja vastuullisuus ovat yhä suositumpia markkinointikeinoja. Sen vuoksi niitä hyödynnetään voimakkaasti ostajien houkuttelussa, myös perusteettomasti. Markkinointiväittämää tai mielikuvaa, joka antaa harhaanjohtavan kuvan tuotteen tai palvelun ympäristöystävällisyydestä, kutsutaan viherpesuksi.

Katso seuraavasta videosta, kuinka tuote viherpestään:

Viherpesu - YouTube

Lue viherpesusta lisää täältä: Vastuullisuus-sana ei merkitse nykyään enää mitään – 5 nyrkkisääntöä viherpesun tunnistamiseen – Oppiminen – yle.fi