Title: Energia ja vesi
Course: Ilmastovastuullinen toiminta > Section: Vastuullisuus ja kestävyys omalla toimialalla

Veden vastuullinen käyttötapa säästää paitsi luonnonvaroja myös selvää rahaa. Pienistä pisaroista muodostuu iso virta, joten turhaa veden lorottelua kannattaa välttää. Pistä hana kiinni vaahdottaessasi saippuaa tai shampoota sekä lyhennä suihkussakäyntiaikaasi. Omia vedenkäyttötottumuksia ja elintapoja kannattaa muuttaa vähemmän vettä kuluttavaksi.

Työpaikoilla ja yrityksissä tulee kiinnittää yhtä lailla huomiota vedenkäyttötapoihin. Talousveden valmistaminen on monivaiheinen prosessi, johon kuluu paljon energiaa ja kemikaaleja. Energiaa, kemikaaleja ja muita voimavaroja kuluu raakaveden hankintaan, veden puhdistamiseen ja muuhun käsittelyyn sekä veden kuljetukseen eli pumppaukseen. Jäteveden käsittely ja puhdistus vie niin ikään energiaa ja kemikaaleja. Lisäksi jätevedet kuormittavat aina vesistöjä, vaikka ne käsitelläänkin asianmukaisesti.

Vedenkäytön kokonaisuuteen kuuluu myös niin sanottu piilovesi. Piilovesi on vettä, jonka avulla tuotetaan käyttämämme ravinto ja hyödykkeet. Ostamalla tuotteita ja palveluita kulutamme välillisesti paljon enemmän vettä kuin laskemme suoraan vesihanasta. Piiloveteen liittyy omat kysymyksensä maapallon rajallisten vesivarojen käytöstä ja tuotannon aiheuttamasta vesistökuormituksesta. Vastuullinen vedenkäyttäjä pyrkii vähentämään sekä piiloveden kulutusta että suoraa vedenkäyttöä ja pienentämään näin omaa vesijalanjälkeään.

Veden käyttöä voi vähentää eri tavoin. Omalla toiminnallasi ja työtavoillasi on suuri merkitys.

- Kiinnitä huomiota erityisesti lämpimän veden käyttöön, sillä veden lämmittäminen vie runsaasti energiaa.
- Seuraa vesimittareita ja korjaa vuotavat hanat tai muut vesikalusteet.
- Hankintoja tehdessä tulisi suosia vettä säästäviä koneita, laitteita, hanoja ja suihkuja.
- Erilaiset tekniset ratkaisut, kuten virtaaman rajoittimet ja vettä säästävät suihkupäät, voivat merkittävästi vähentää vedenkulutusta,

Sanotaan, että energian tehokkaampi käyttö on merkittävin askel yrityksen kestävyystyössä. Älykkäämmällä energian käytöllä voidaan sekä pienentää ilmastovaikutusta että säästää rahaa. Energiaa kuluu yrityksissä laitteiden lisäksi tilojen ja käyttöveden lämmitykseen. Energian kulutukseen voidaan vaikuttaa omilla käyttötavoilla ja valitsemalla energiatehokkaampia laitteita.

Tosiasia on, että monet yritykset kuluttavat enemmän energiaa kuin on tarpeen. Peräti neljännes yrityksen mahdollisuuksista tehostaa energiankäyttöä saavutetaan vain muuttamalla käyttäytymistä ja parantamalla ohjausta.

Joskus tekniikka voi olla suuri energiasyöppö. Uuteen, energiaa säästävään tekniikkaan investoiminen maksaa itsensä useimmiten nopeasti takaisin pienempien käyttökustannusten myötä. Vanhemman tekniikan vaihtaminen uuteen voi myös vaikuttaa myönteisesti työympäristöön, sillä uusi tekniikka on usein sekä hiljaisempaa että puhtaampaa. Se voi myös lisätä toimintavarmuutta ja parantaa tuottavuutta.

Yrityksen on myös tärkeää varmistaa, että työntekijät ymmärtävät energiakulut ja sen, mitä he voivat tehdä kulutuksen vähentämiseksi. Toimistoissa kyse voi olla tietokoneiden virransäästötilasta näytönsäästäjien sijaan tai tietokoneen sulkemisesta, kun sitä ei käytetä pitkään aikaan. Toinen yksinkertainen mutta tehokas toimenpide on varmistaa, että valaistus ja lämmitys ovat päällä vain tarvittaessa ajastimien tai liiketunnistimien avulla.

Taloudellinen hyöty on usein suurin motivaattori energian käytön vähentämiseen. Tehokas energiankäyttö parantaa lähes poikkeuksetta yrityksen tuotantotehokkuutta ja vaikuttaa yrityksen kilpailukykyyn. Teollisuusyrityksissä tehokkaamman energiankäytön ansiosta on mahdollista nostaa tehtaan tuotantokapasiteettia ilman erillisiä investointeja.

Energiatehokkuudesta on myös monenlaista välillistä hyötyä yrityksille. Yksi ilmeisin ja merkittävin hyöty on ilmastonmuutosta kiihdyttävien hiilidioksidipäästöjen väheneminen. Energian tuotannon ja käytön osuus hiilidioksidipäästöjen syntyyn on merkittävä.

Eri aloilla yleisimmät energiatehokkuustoimet liittyvät valaistukseen, lämmitysjärjestelmään tai ilmanvaihtoon. Näillä kaikilla on suoria myönteisiä vaikutuksia niin tilojen käyttömukavuuteen kuin työviihtyvyyteenkin. Energiatehokkuus vähentää myös hävikkiä. Esimerkiksi kaupoissa kylmälaitteiden kansitus parantaa lämpötilanhallintaa ja sen myötä tuotteiden säilyvyyttä. Energiatehokkaat LED-valot eivät tuota UV-säteilyä, ja sen vuoksi niiden käyttö säästää materiaaleja. Esimerkiksi lihatuotteet säilyvät paremman näköisinä ja tekstiilit eivät haalistu.

Vastuullisuus on nykyisin usealle yritykselle liiketoiminnan peruslähtökohta ja koko toiminnassa vaikuttava arvo. Järkevä ja vastuullinen energiankäyttö on erottamaton osa yritysvastuuta.